Guðrun Vatnhamar verður høvuðsvenjari hjá U12 gentum í 2017 Nú nýggja árið stendur fyri framman, so er ungdómsnevndin í felagnum við at leggja síðstu hond á fyrireikingarnar til kappingarárið 2017. Tí er tað ein stór gleði, at vit á árins síðsta degi kunnu kunngerða, at felagið hevur gjørt avtalu við Guðrun Vatnhamar um at venja U12 gentur komandi ár. B36 hevur seinastu árini verið fastur partur av oddanum í ungdómsdeildinum hjá gentum. Tað er sjálvandi okkara ætlan, at hendan menningin av gentum skal halda fram, so tær eisini kunnu gera seg galdandi á 1. lið felagsins og vónandi eisini á landsliðnum. Áhugin at spæla fótbólt við B36 er stórur og fyri at vit kunnu veita øllum leikarum eins góða venjing, so er týdningarmikið við góðum hjálparvenjarum. Tí gleðast vit um, at vit hava gjørt avtalu við Hera Mittfoss og Kristinu Christiansen um at hjálpa við venjingum hjá U12 gentum. Venjingin hjá U12 Gentum byrjar aftur um mánaðarskifti januar/februar, og um nakar skuldi haft áhuga venja við, so er møguleiki at melda seg í hendan Facebook bólkin, har øll neyðug kunning verður løgd út: